Volám sa Miroslav K. a mám 42 rokov. Do roku 2009 som žil a fungoval ako úplne bežný človek, ktorý pracuje a má svoje záľuby. Pracoval som v medzinárodnej IT firme ako sales executive, čo znamenalo, že som bol dosť pracovne vyťažený a veľa som cestoval ako po Slovensku, tak po svete. Od malička som však mal rôzne zdravotné problémy, primárne spojené s poruchou krvotvorby a imunitou, kvôli čomu mi ako 9-ročnému vyoperovali slezinu. V roku 2009 som úplne ohluchol v dôsledku meningitídy, ktorá bola pravdepodobne práve dôsledkom absencie sleziny.

Keď som sa ako-tak pozviechal, po 2 mesiacoch ma pustili z infekčnej JIS-ky na Kramároch domov. Sami lekári boli prekvapení, že som vôbec prežil. Začal som dosť intenzívne rozmýšľať, ako ďalej... Ako budem teraz žiť, komunikovať (s vtedy 4-ročnou) dcérkou Ninkou, manželkou, rodičmi? Je asi šťastie, že mám takú povahu, akú mám. Nikdy som si veci príliš nepripúšťal. Samozrejme, mal som depresie a stres z toho, čo bude ďalej. Mojou silnou stránkou je však snaha byť vždy nad vecou – nejako bolo, nejako bude...

Prvýkrát som prišiel do kontaktu so skvelými ľuďmi z ORL v nemocnici na Antolskej v Bratislave-Petržalke po tom, ako som bol po dvoch dňoch doma od prepustenia z nemocnice nútený vrátiť sa kvôli trombóze. Spoznal som sa s Doc. Kabátovou, MUDr. Šimkovou a následne aj s Prof. Profantom a celým tímom, ktorý je neuveriteľne oddaný svojej práci a misii pomáhať nám – sluchovo postihnutým. V tej dobe som prvýkrát v mojom živote počul, že existuje kochleárny implantát (KI). A že je šanca, aby som znova počul. Hoci možno nie tak, ako predtým, ale počul. Následne som sa prvýkrát stretol s Rudom K., na ktorého som dostal kontakt od Doc. Kabátovej ako príjemcu KI. Snažil som sa zistiť, ako funguje, ako žije, ako sa dokázal vyrovnať s implantáciou. Naše prvé stretnutie bolo fakt zaujímavé... Ja – hluchý ako peň – mal som v tom čase len načúvacie zariadenie na ľavom uchu, kde mi zostali malé zvyšky sluchu (následne, po implantácii pravého ucha som o ne úplne prišiel) a Rudko, ktorý nevie odčítať z pier a mal vážny problém pochopiť, čo mu hovorím... Každopádne, sedeli sme spolu asi hodinu, dal mi kopec materiálov od firmy MED-EL a na vlastné oči som videl, že to naozaj funguje, že sa s tým dá žiť. Mojou výhodou bolo, že som kochleárnu implantáciu absolvoval relatívne rýchlo od ohluchnutia, za 9 mesiacov. Obdobie do implantácie bolo veľmi náročné, nielen doma, ale hlavne po návrate do práce (dosť ťažko funguje obchodník, keď nepočuje) ale zvládol som to. Je fakt, že som mal v práci podporu - dali mi čas na zotavenie a boli ochotní počkať, ako dopadne moje počutie po implantácii. Možno mi pomohla náhoda, keď som sa na oddelení, počas čakania na vstupné vyšetrenia pred implantáciou, stretol s mojím šéfom, ktorý práve bol na oddelení kvôli nejakému menšiemu zákroku na krku. On sám videl, ako ľudia s KI fungujú, že počujú, komunikujú, dokonca aj telefonujú, čo v tom čase nebol môj prípad, lebo iba s načúvacím zariadením som v telefóne nerozumel vôbec nič. Nakoniec nastal deň „D“ a podrobil som sa operácii. Od augusta 2010 som implantovaný a musím povedať, že na 90 % som sa dokázal vrátiť do bežného života, komunikovať doma, fungovať v práci, telefonovať, sledovať televíziu a rádio, skrátka - POČUŤ. Je neuveriteľné, že sluch je jediný zmysel, ktorého funkčnosť sa dá vrátiť. A vrátil mi ho tím z ORL na Antolskej a za to im budem vďačný do konca života.

Tesne po implantácii sa môj život naštartoval celkovo novým pozitívnym smerom – zadarilo sa nám s manželkou druhé dieťa, o ktoré sme sa predtým niekoľko rokov neúspešne snažili (syn Alex sa narodil v roku 2011).

V roku 2015 som kontaktoval slovenský olympijský výbor sluchovo postihnutých s tým, že ako aktívny amatérsky golfista so sluchovým postihnutím (golfu som sa začal venovať pred ešte stratou sluchu) by som mal záujem o reprezentáciu Slovenska. V nadväznosti na nomináciu som sa zúčastnil majstrovstiev sveta sluchovo postihnutých golfistov v Kodani v lete 2016, čo bola pre mňa neoceniteľná skúsenosť a úžasný zážitok. Ak mi vydrží zdravie a výkonnosť, mal by som sa tiež zúčastniť deaflympiády, ktorá sa bude konať budúci rok v Turecku.

Z môjho pohľadu a aj z pohľadu mojej rodiny je KI zázrak, ktorý mi pomohol vrátiť sa do života a fungovať v ňom len s relatívne malým obmedzením – či už v súkromnej alebo v pracovnej oblasti.

Kratky sumar z majstrovstiev sveta v golfe v Dansku

**World Deaf Golf Championships – WDGC (Majstrovstvá sveta nepočujúcich v golfe) sa konali v Kodani (Dánsko) od 23.7.2016 do 30.7.2016. Majstrovstiev sveta sa zúčastnilo 98 hráčov z 18 krajín sveta, ktorí súťažili v troch kategóriách – muži, ženy, seniori. Zároveň prebiehala aj súťaž družstiev. Viac informácií je k dispozícii na** [**www.wdgc2016.com**](https://urldefense.proofpoint.com/v2/url?u=http-3A__www.wdgc2016.com&d=DQMFaQ&c=eIGjsITfXP_y-DLLX0uEHXJvU8nOHrUK8IrwNKOtkVU&r=SKBNy13IlUoSYXwRxFm0ZSenUthii-B860nvs0Jdh7k&m=EHiRcc2lmZjuuC9y-6a5zMHPZVpN-Z_wyqxal82bJFo&s=eXpqNTOqjCopye1FFJJfIStO__cJkXxN7hD2v95TPAQ&e=)**.**

**Spolu so mnou sa majstrovstiev zúčastnila moja manželka, ktorá bola v pozícii team manažéra a caddyho.**

**Harmonogram cesty (cestu sme absolvovali vlastným autom):**

**Bratislava – Kodaň (1300 km)**

**MS boli vynikajúco a veľmi profesionálne zabezpečené po organizačnej stránke, organizačný tím podporovalo množstvo dobrovoľníkov a tlmočníkov znakovej reči. Účastníci boli ubytovaní v hoteli Crown Plaza v blizkosti Royal Golf Club, kde prebiehala súťaž. Okrem turnaja bol zo strany organizačného výboru zabezpečený aj oficiálny sprievodný program (vrátane otváracieho ceremoniálu a záverečného vyhodnotenia s ocenením víťazov a slávnostnou večerou). Podujatie malo mediálnu pozornosť nielen zo strany lokálnych médií, niektoré krajiny mali k dispozícii na mieste aj vlastných akreditovaných novinárov; ja sám som absolvoval interview pre dánske médiá zamerané na komunitu nepočujúcich. Komunikácia smerom k účastníkom turnaja aj verejnosti bola nepretržite zabezpečená cez vlastnú web stránku a špeciálne vyvinutú mobilnú aplikáciu.**

**Súťaž mala výbornú úroveň. Turnaj začal tréningovým kolom v pondelok 25.7. a nasledujúce 4 dni sa konali 4 súťažné kolá. Ihrisko, na ktorom turnaj prebiehal, bolo veľmi náročné. V rámci mužskej kategórie som sa umiestnil v silnej konkurencii na delenom 49. mieste. Keďže to bola moja prvá účasť na svetovej súťaži tejto úrovne (zároveň prvá účasť Slovenska na takomto golfovom podujatí),  pre mňa to bola veľmi cenná skúsenosť zo športového aj osobného hľadiska. Ako prví účastníci zo Slovenska sme sa stretli s veľmi pozitívnym ohlasom na našu prítomnosť na podujatí od organizátorov aj ďalších účastníkov. Verím, že získané skúsenosti budem maž možnosť zúročiť v rámci prípadnej reprezentácie Slovenska v golfe sluchovo postihnutých v budúcnosti.**

**MS nepočujúcich v golfe sa konajú každé 2 roky – najbližšie budú v roku 2018 v Írsku, následne v roku 2020 v Anglicku. Podmienkou kvalifikácie hráča na MS je jeho hrací handicap, ktorý musí byť v mužskej kategórii nižší ako 10,0.**

Budúci rok sa koná Deaflympiada v Turecku, na ktorej by som sa taktiež rád zúčastnil a mal by som byt nominovaný.